Kæra Þórdís Lóa . Þú skrifar á ný um fjármál Reykjavíkurborgar og lýsir þig reiðubúna til að veita öðrum ráð um ábyrga fjármálastjórn . Ekki veit ég um neinn sem hefur þegið boðið . Viðreisn skrifaði undir sáttmála eftir síðustu kosningar þar sem því var heitið að „ greiða niður skuldir “ . Ekki hefur það tekist betur en svo að skuldir samstæðu borgarinnar hafa hækkað um heila 24 milljarða frá síðustu áramótum . Þessar skuldir eru ekki skáldaðar heldur raunverulegar . Landsþekkt er meðferð borgarinnar á fjármunum og koma mörg önnur hugtök upp í hugann en „ ábyrg fjármálastjórn “ þegar við rifjum upp braggann fyrir hálfan milljarð , miðlæga stjórnsýslu upp á fimm milljarða á ári eða nýlegt dæmi um fundarkostnað í borgarstjórn . Það síðastnefnda þurfti eitthvað að endurskoða þar sem tölurnar stemmdu illa . Forseti borgarstjórnar og borgarfulltrúi Viðreisnar spurði kerfið um matarkostnað og gleypti tölurnar umhugsunarlítið . Eins og þú kannski manst átti fjölgun borgarfulltrúa úr 15 í 23 ekki að kosta krónu . Reyndin er sú að hún hefur þegar kostað hundruð milljóna þegar allt er samantekið ; launakostnaður , aðstaða og rekstrarútgjöld . Birtir voru útreikningar fyrir síðustu kosningar um að þessi fjölgun myndi ekki kosta borgina neitt . Kannski átti ekki að taka þessa útreikninga alvarlega ? Mér finnst þú gera lítið úr fimm ára áætlun meirihlutans fyrir árin 2018 - 2022 sem lá fyrir fyrir kosningar og segir skuldahækkanir „ ekki í neinum tengslum við raunveruleikann “ . Staðreyndin er að lögbundna fimm ára fjárhagsáætlunin sem lá fyrir fyrir kosningar gerði ráð fyrir skuldalækkun . Eftir að Viðreisn kom til liðs við vinstri meirihlutann hefur skuldaaukningin vaxið og er nú gert ráð fyrir 64 milljörðum meiri skuldsetningu borgarinnar í lok kjörtímabilsins en kynnt var fyrir kosningar . Þetta er allt skjalfest og birt af ykkur sjálfum á reykjavik.is og því aðgengilegt þeim sem vilja kynna sér málið . Og svo talar þú um aðhald í rekstri . Sextán prósent hærri rekstrarkostnaður borgarinnar á 2 árum er ekki aðhald . Hærri gjöld borgarinnar eru líka óhófleg og leggjast þungt á rekstraraðila og heimili . Það er staðreynd . Ég er með eitt einfalt ráð til þín , Lóa : Það er að horfast í augu við staðreyndirnar . Þetta er hollráð sem mun reynast þér vel .